ROZHODNUTIE RADY
z 21. októbra 2004
o začatí rokovaní o dohode týkajúcej sa menových vzťahov s Andorrským kniežatstvom
(2004/750/ES)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na rozhodnutie Rady 2004/548/ES z 11. mája 2004 o pozícii, ktorá sa má prijať Spoločenstvom vzhľadom na dohodu týkajúcu sa menových vzťahov s Andorrským kniežatstvom (1), najmä na jeho článok 8,
so zreteľom na odporúčanie Komisie (2),
so zreteľom na stanovisko Európskej centrálnej banky (3),
keďže:
(1)
Začatie rokovaní s Andorrským kniežatstvom (ďalej len „Andorra“) o dohode o menových otázkach je podmienené splnením nevyhnutných podmienok. Predchádzajúce obojstranné parafovanie dohody o zdaňovaní príjmu z úspor, ako aj záväzok Andorry ratifikovať takúto dohodu do dátumu dohodnutého so Spoločenstvom, tvorí súčasť týchto podmienok.
(2)
Andorra a Komisia pristúpili 1. júla 2004 k parafovaniu dohody ustanovujúcej opatrenia zhodné s tými, ktoré ustanovuje smernica Rady 2003/48/ES z 3. júna 2003 o zdaňovaní príjmu z úspor v podobe výplaty úrokov (4).
(3)
Na základe verbálnej nóty veľvyslankyne Andorry pri Spoločenstve z 1. júla 2004 sa Andorra zaviazala ratifikovať túto dohodu do 30. apríla 2005. Tento dátum je pre Spoločenstvo prijateľný.
(4)
Nesplnenie záväzku ratifikovať do dohodnutého dátumu dohodu o zdaňovaní príjmov z úspor zo strany Andorry by malo viesť k prerušeniu rokovaní o menovej dohode až do uskutočnenia ratifikácie,
ROZHODLA TAKTO:
Jediný článok
Podmienky nevyhnutné na začatie rokovaní s Andorrským kniežatstvom o dohode o menových otázkach tak, ako ich ustanovuje článok 8 rozhodnutia 2004/548/ES o pozícii, ktorá sa má prijať spoločenstvom vzhľadom na dohodu týkajúcu sa menových vzťahov s Andorrským kniežatstvom, boli splnené.
Komisia informuje Andorrské kniežatstvo o pripravenosti spoločenstva uzatvoriť dohodu o menových otázkach a navrhne rokovať o tejto dohode.
V Luxemburgu 21. októbra 2004